Predkladacia správa

Predkladaný materiál bol vypracovaný na základe uznesenia č. 45/2003 zo zasadnutia vlády SR dňa 22. januára 2003, na ktorom vláda SR schválila  Stratégiu predreferendovej kampane o vstupe Slovenskej republiky do Európskej únie a uložila podpredsedovi vlády SR pre európsku integráciu, ľudské práva a menšiny zabezpečiť realizáciu uvedenej Stratégie.

Materiál je rozdelený na tri časti. Prvá časť „Prvá a druhá súhrnná správa o realizácii predreferendovej kampane o vstupe Slovenskej republiky do Európskej únie“ monitoruje a hodnotí plnenie úloh kampane stanovených na obdobie január-február 2003. Druhá časť „Harmonogram predreferendovej kampane o vstupe Slovenskej republiky do Európskej únie“ stanovuje celkový harmonogram zabezpečenia kampane. Tretia časť „Harmonogram inštruktážnych a vzdelávacích podujatí v rámci predreferendovej kampane“ je rozdelený na inštruktážne semináre, ktorých cieľom je zabezpečiť spoluprácu kontaktných bodov v rámci predreferendovej kampane s vládou SR na dosiahnutie želaného multiplikačného efektu v regiónoch SR a regionálne konferencie zamerané na zvýšenie informovanosti obyvateľov SR o rozličných aspektoch integrácie SR do EÚ. 

Materiál bol prerokovaný Ministerskou radou vlády pre európsku integráciu na jej zasadnutí dňa 13. marca 2003.

Materiál nemá finančný, ekonomický, environmentálny vplyv, ani vplyv na zamestnanosť.

Materiál neprešiel pripomienkovým konaním.